A Tanács határozata

(2003. március 6.)

a Növekedési és Foglalkoztatási Háromoldalú Szociális Csúcstalálkozó létrehozásáról

(2002/174/EK)

AZ EURÓPAI UNIÓ TANÁCSA,

tekintettel az Európai Közösséget létrehozó szerződésre, és különösen annak 202. cikkére,

tekintettel a Bizottság javaslatára,

mivel:

(1) A szociális partnerek társultak arra, hogy az Európai Közösségek Foglalkoztatási Állandó Bizottságának felállításáról szóló, 1970. december 14-i 70/532/EGK tanácsi határozattal [1] létrehozott Foglalkoztatási Állandó Bizottság keretében megvalósítják a luxemburgi Európai Tanács 1997. november 20–21-én elhatározott összehangolt foglalkoztatási stratégiáját.

(2) A kölni Európai Tanács 1999. június 3–4-én makrogazdasági párbeszéd létrehozásáról határozott a Tanács, a Bizottság és az Európai Központi Bank képviselői, valamint a szociális partnerek részvételével.

(3) A lisszaboni Európai Tanács 2000. március 23–24-én a következő évtizedre új stratégiai célt határozott meg, és egyetértett abban, hogy e cél megvalósítása átfogó stratégiát tesz szükségessé, amely a tagállamok összehangolt gazdaságpolitikája keretében magába foglalja a strukturális reformokat, a koordinált európai foglalkoztatási stratégiát, a szociális védelmet és a makrogazdasági politikákat. "Az európai szociális párbeszéd, az innováció és a változás hajtóereje" című közleményében a Bizottság kiemelte, hogy a háromoldalú szociális csúcstalálkozó hozzájárulhat az e kérdésekről folyó vitához.

(4) A szociális partnerek a laekeni Európai Tanács 2001. december 14–15-i ülésén elhangzott közös hozzászólásukban rámutattak, hogy a Foglalkoztatási Állandó Bizottság, nem érte el az egyeztetések ilyen integrációját, és hogy azokban a folyamatokban, amelyekben közreműködött, nem elégítette ki a koherencia és együttműködés szükségességét. Ezért a testület megszüntetését és a háromoldalú konzultáció új formájának kialakítását javasolták.

(5) Ebben a közös hozzászólásukban a szociális partnerek javasolták továbbá a Trojkával való találkozóik intézményesítését állam- vagy kormányfői és bizottsági szinten, amelyekre a luxemburgi folyamat keretében, 1997 óta az Európai Tanács ülésszakait megelőző napon kerül sor. 2000 decembere óta ezeket a találkozókat szociális csúcstalálkozóként említik, és ezeken részt vesz a Bizottság elnöke, az állam- vagy kormányfői Trojka, a munka- és szociális ügyekért felelős miniszterek, illetve a szociális partnerek képviseletében az Európai Gyáriparosok és Munkáltatók Szervezeteinek Szövetsége (UNICE), az Állami Vállalatok és Általános Gazdasági Érdekű Vállalkozások Európai Központja (CEEP), a Kézműves és Kis- és Középvállalkozások Európai Szövetsége (UEAPME), az Európai Szakszervezetek Szövetsége (ESZSZ), az Eurocadres és a Confédération européenne des cadres (CEC).

(6) A laekeni Európai Tanács tudomásul vette, hogy a szociális partnerek készek a lisszaboni stratégia különböző vonatkozásairól folyó egyeztetések összehangolásának továbbfejlesztésére és javítására. Elfogadták, hogy ilyen szociális csúcstalálkozóra az Európai Tanács minden tavaszi ülésszaka előtt kerüljön sor. Ezt a 2002. március 15–16-i, barcelonai Európai Tanács is megerősítette.

(7) E határozat nem érinti az egyes tagállamokban a szociális párbeszéd szervezeti rendjét és annak működési módját.

(8) Az önálló szociális párbeszéd bővítésével és fejlesztésével összefüggésben különösen nagy jelentőséggel bír a szociális partnerek lehető legszélesebb reprezentativitása, legitimitása és a konzultáció hatékonysága. Ezért figyelembe kell venni a Bizottságnak a szociális partnerek reprezentativitásáról készítetett tanulmányát, illetve a szociális párbeszéd valamennyi dimenziójában európai szinten résztvevő szervezetek felülvizsgált jegyzékét, és ezt a jegyzéket naprakésszé kell tenni,

A KÖVETKEZŐKÉPPEN HATÁROZOTT:

1. cikk

Megalakulás

Létrejön a Növekedési és Foglalkoztatási Háromoldalú Szociális Csúcstalálkozó (a továbbiakban "a csúcstalálkozó").

2. cikk

Feladat

A csúcstalálkozó feladata – a Szerződésnek megfelelően, illetve kellő tekintettel a közösségi intézmények és szervek hatásköreire –, hogy a Tanács, a Bizottság és a szociális partnerek közötti folyamatos egyeztetést biztosítsa. A csúcstalálkozó a szociális partnereknek európai szinten lehetőséget biztosít arra, hogy a szociális párbeszéd keretében hozzájáruljanak a lisszaboni Európai Tanács által 2000 márciusában életre hívott, majd a göteborgi Európai Tanács által 2001 júniusában kiegészített integrált gazdasági és szociális stratégia különféle részterületei – beleértve a fenntartható fejlődés dimenzióját – megvalósításához. Ennek érdekében a csúcstalálkozó a Tanács, a Bizottság és a szociális partnerek munkájára és a közöttük a gazdasági, szociális és foglalkoztatási kérdésekkel kapcsolatban a különféle egyeztető fórumokon folyó tárgyalásokra támaszkodik.

3. cikk

Tagság

(1) A csúcstalálkozó résztvevői a Tanács elnöksége, a két következő elnökség, valamint a Bizottság és a szociális partnerek legmagasabb szintű képviselői.

E három elnökséget adó tagállam munka- és szociális ügyekért felelős minisztere, illetve az e területen illetékes biztos szintén részt vesz a csúcstalálkozón.

A napirendtől függően e három elnökséget adó tagállam más miniszterei és más biztosok is meghívhatók.

(2) A szociális partnereket két azonos nagyságú küldöttség képviseli, amely a munkavállalók és a munkáltatók 10-10 képviselőjéből áll, figyelembe véve a nők és a férfiak kiegyensúlyozott részvétele biztosításának szükségességét.

Az egyes küldöttségek az egyes ipari ágazatokat átfogó európai szervezetek képviselőiből állnak, akik az általános érdekeket, vagy az ellenőrzési és irányítási személyzet, illetve a kis- és középvállalkozások egyedi érdekeit képviselik európai szinten.

A munkavállalói küldöttség technikai koordinációját az Európai Szakszervezetek Szövetsége (ESZSZ), a munkáltatói küldöttségét az Európai Gyáriparosok és Munkáltatók Szervezeteinek Szövetsége (UNICE) látja el. Az ESZSZ és az UNICE küldöttségei felszólalásaikban a különleges és ágazati szervezetek állásfoglalásait teljes mértékben figyelembe veszik, és adott esetben e szervezetek közül néhány képviselőjének saját küldöttségükben helyet biztosítanak.

4. cikk

Előkészítés

(1) A csúcstalálkozó napirendjét az előkészítő üléseken a Tanács elnöksége, a Bizottság és a csúcstalálkozó munkájában résztvevő, az egyes ipari ágazatokat átfogó munkavállalói és munkáltatói szervezetek együttesen határozzák meg.

(2) A napirendre tűzött kérdéseket a Tanács foglalkoztatási, szociálpolitikai, egészségügyi és fogyasztóvédelmi ügyekben illetékes összetételben tárgyalja.

(3) A csúcstalálkozó titkársági feladatait a Bizottság látja el. Ez utóbbi különös gondot fordít a dokumentumok megfelelő időben történő szétosztására. Az ülések előkészítése és megszervezése érdekében a csúcstalálkozó titkársága megfelelő kapcsolatot alakít ki az ESZSZ-szel és az UNICE-vel, amelyek az egyes küldöttségek koordinálásáért felelősek.

5. cikk

Működés

(1) A csúcstalálkozó évente legalább egyszer ülésezik. A csúcstalálkozó az Európai Tanács tavaszi ülésszaka előtt mindig ülésezik.

(2) A csúcstalálkozón a Tanács és a Bizottság elnöke közösen elnököl.

(3) A csúcstalálkozó üléseit a két társelnök saját kezdeményezésre, a szociális partnerekkel egyeztetve hívja össze.

6. cikk

Információ

A két társelnök a csúcstalálkozó tárgyalásairól összefoglalót készít, hogy az illetékes tanácsi összetételt és a nyilvánosságot tájékoztassa.

7. cikk

Hatályon kívül helyezés

Az 1999/207/EK határozat a csúcstalálkozó első ülésének napján hatályát veszti.

8. cikk

Hatálybalépés

Ez a határozat 2003. március 6-án lép hatályba.

Kelt Brüsszelben, 2003. március 6-án.

a Tanács részéről

az elnök

D. Reppas

[1] HL L 273., 1970.12.17., 25. o. A legutóbb az 1999/207/EK határozattal (HL L 72., 1999.3.18., 33. o.) módosított határozat.

--------------------------------------------------